b"\n_START_ARTICLE_\nNittedal\n_START_SECTION_\nBosetting\n_START_PARAGRAPH_\nNittedal kommune har ikke ett stort befolkningssentrum, men mange mindre lokalsamfunn. Det meste av utbygging blir imidlertid n\xc3\xa5 konsentrert til nye Nittedal sentrum og kommunen har utarbeidet et forslag til en ambisi\xc3\xb8s plan for utviking av dette tettstedet. Kulturhus, kirke, Familiens hus, kollektivterminal og et st\xc3\xb8rre butikksenter er noen av m\xc3\xa5lsettingene._NEWLINE_Tettstedet Rotnes (6\xc2\xa0630 innbyggere) ligger i den midtre del av kommunen. I dette administrasjonssenteret finnes r\xc3\xa5dhuset, biblioteket, banker, legevakt, brannstasjon, sentralidrettsanlegg, butikksenter, Bjertnes videreg\xc3\xa5ende skole og Nittedal stasjon. _NEWLINE_I den nordre del, som ogs\xc3\xa5 kalles Hakadal, ligger tettstedene \xc3\x85neby (1\xc2\xa0414 innbyggere) og L\xc3\xb8vstad (3\xc2\xa0349 innbyggere). _NEWLINE_Ca 75\xc2\xa0% av befolkningen bor i den sydlige halvdelen av kommunen. 10\xc2\xa0548 av innbyggerne tilh\xc3\xb8rer Oslo tettsted. Hagan med Gjeller\xc3\xa5sen, Skillebekk og Holumskog  ligger i s\xc3\xb8r like ved bygrensen til Oslo. Denne delen av kommunen er ikke dekket av Gj\xc3\xb8vikbanen._NEWLINE_Lokalavisa heter Varingen, grunnlagt i 1946 og oppkalt etter fjellet Varingskollen (546 moh.)._NEWLINE_Kommunen har gitt navn til Norges mestselgende fyrstikkmerke, Nitedals hjelpestikker.\n_START_SECTION_\nGeografi\n_START_PARAGRAPH_\nNittedal er et dalf\xc3\xb8re mellom Romeriks\xc3\xa5sene i nord og \xc3\xb8st og Nordmarka og Lillomarka i vest. Nitelva renner gjennom dalen. Nittedal kommune grenser til Lunner i nord, Nannestad og Gjerdrum i \xc3\xb8st, Skedsmo i s\xc3\xb8r og Oslo i vest. Varingskollen er den mest kjente toppen p\xc3\xa5 546 moh. og huser bygdas skisenter. H\xc3\xb8yeste punkt er Blekketjernsh\xc3\xb8gda p\xc3\xa5 613 moh.\n_START_SECTION_\nGeologi\n_START_PARAGRAPH_\nNittedal tilh\xc3\xb8rer Oslofeltet. Spesielt kjent er Nittedalskalderaen som er restene etter vulkansk aktivitet i slutten av permtiden._NEWLINE_I tidligpermtiden sprakk jordskorpa opp og lava str\xc3\xb8mmet ut over omr\xc3\xa5det. Krokskogen-Kols\xc3\xa5s-Nittedal lavaprovins ble dannet i riftstadie seks. Dette utgjorde slutten p\xc3\xa5 riftstadiet som startet i s\xc3\xb8r og endte lengst mot nord. Den innledende riftingen kulminerte med str\xc3\xb8mmer av rombeporfyrlava som dekket to tredjedeler av Oslofeltet.\n_START_SECTION_\nSamferdsel\n_START_PARAGRAPH_\nGj\xc3\xb8vikbanen har hatt stor innflytelse p\xc3\xa5 Nittedal, og har flere stoppesteder her, bl.a. Nittedal stasjon og p\xc3\xa5 \xc3\x85neby, Varingskollen og Hakadal. Folk som reiser til/fra Nittedal er blant dem som bruker Gj\xc3\xb8vikbanen mest._NEWLINE_I tillegg g\xc3\xa5r riksvei 4 som er hoved\xc3\xa5re mellom Oslo og Gj\xc3\xb8vik rett gjennom kommunen (se bilde til venstre).\n_START_SECTION_\nNavnet Nittedal\n_START_PARAGRAPH_\nNavnet Nittedal kommer av norr\xc3\xb8nt Nitjudalr. Etterleddet dalr betyr 'dal', mens forleddet Nitju er genitiv singularis av Nitja, som er det gamle navnet p\xc3\xa5 Nittelva. Det er uvisst hva Nitja betyr. Moderne skriftbasert uttale er [\xc2\xb2nited\xc9\x91\xcb\x90\xc9\xbd] eller [\xc2\xb2nited\xc9\x91\xcb\x90\xc9\xb3], mens tradisjonell uttale er [\xc2\xb2ned\xc9\x91\xc9\xb3].\n_START_SECTION_\nSkogtur\n_START_PARAGRAPH_\nSagtomta, som ligger i Nittedal og er et fint utgangspunkt nordfra inn i Lillomarka, dersom man er interessert i \xc3\xa5 g\xc3\xa5 p\xc3\xa5 en herlig skogtur."